Man sterf in skietery met polisie | Maroela Media
ŉ Vermeende rower is doodgeskiet kort nadat hy glo ŉ 28-jarige vrou in New Germany, noordoos van Pinetown, beroof het.
Kapt. Nqobile Gwala, provinsiale polisiewoordvoerder van KwaZulu-Natal, het gesê die voorval het Vrydag omstreeks 17:30 plaasgevind.
“Die vrou het langs Dinkelmanweg geloop toe ŉ silwer Hyundai met drie insittendes langs haar stilgehou het. Hulle het ŉ geweer op haar gerig en haar gedwing om in die voertuig te klim,” het Gwala Maandag gesê.
Die verdagtes het die vrou van haar selfoon beroof. Sy kon daarin slaag om die deur oop te maak en uit die voertuig te klim. Die verdagtes het daarna van die toneel weggejaag.
“ŉ Polisiebeampte van die Ethekwini-polisiegroepering het die voorval gesien en die verdagtes tot in die Clermont-gebied agterna gesit. Die verdagtes het op die beampte geskiet en hy het teruggeskiet en een verdagte noodlottig gewond.”
ŉ 27-jarige verdagte, ŉ polisiebeampte verbonde aan die KwaMashu-polisie, is met die hulp van die polisie se honde-eenheid in hegtenis geneem. Die ander verdagte kon daarin slaag om te ontsnap en is steeds soek.
Die verdagte wat in hegtenis geneem is, moet binnekort in die Pinetown-landdroshof verskyn op aanklagte van roof en poging tot moord.
Die een wat gevang is ,is n poliesman van Kwa Mashu.
Ek vat sommer ‘n stukkie kouevleis.
Waaaattt? Ernstig!! Wat gaan aan met sommige van ons polisie??